Document ID: 32011R1292

KOMMISSIONENS GENNEMFØRELSESFORORDNING (EU) Nr. 1292/2011
af 9. december 2011
om ændring af forordning (EF) nr. 718/2007 om gennemførelse af Rådets forordning (EF) nr. 1085/2006 om oprettelse af et instrument til førtiltrædelsesbistand (Ipa)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets forordning (EF) nr. 1085/2006 af 17. juli 2006 om oprettelse af et instrument til førtiltrædelsesbistand (Ipa) (1) (»Ipa-forordningen«), særlig artikel 3, stk. 3, og
ud fra følgende betragtninger:
(1)
Kommissionens forordning (EF) nr. 718/2007 af 12. juni 2007 om gennemførelse af Rådets forordning (EF) nr. 1085/2006 om oprettelse af et instrument til førtiltrædelsesbistand (Ipa) (2) fastsætter gennemførelsesbestemmelser til Ipa-forordningen.
(2)
Bestemmelserne i forordning (EF) nr. 718/2007 om støtteberettigelse for driftsomkostninger bør tilpasses til de rammeaftaler, der er indgået med internationale organisationer.
(3)
I de særlige bestemmelser om komponenten vedrørende grænseoverskridende samarbejde bør undtagelsesbestemmelsen om støtteberettigede udgifter i forbindelse med driftsomkostninger tilpasses til bestemmelsen om komponenten vedrørende omstillingsstøtte og institutionsopbygning.
(4)
I de særlige bestemmelser om komponenterne vedrørende henholdsvis udvikling af menneskelige ressourcer og udvikling af landdistrikter fastsætter artikel 160 og 188 i forordning (EF) nr. 718/2007 betingelserne for at betale forfinansieringen af komponenterne vedrørende udvikling af menneskelige ressourcer og udvikling af landdistrikter. I lyset af de erfaringer, der er gjort med gennemførelsen af disse regler, bør der ske en forøgelse af den forfinansiering, som betales af Kommissionen til de lande, der nyder godt af komponenterne vedrørende udvikling af menneskelige ressourcer og udvikling af landdistrikter, og disse bestemmelser bør tilpasses til bestemmelserne om forfinansiering af komponenten vedrørende regionaludvikling.
(5)
De bestemmelser, der er fastsat i denne forordning, er i overensstemmelse med udtalelse fra Ipa-udvalget -
VEDTAGET DENNE FORORDNING:
Artikel 1
I forordning (EF) nr. 718/2007 foretages følgende ændringer:
1.
Artikel 34, stk. 3, litra e), affattes således:
»e)
driftsomkostninger, medmindre andet er fastsat i rammeaftaler med internationale organisationer«.
2.
I artikel 89, stk. 3, tilføjes følgende afsnit:
»Driftsomkostninger, herunder lejeomkostninger, der udelukkende vedrører samfinansieringsperioden for aktionen, kan alt efter de enkelte tilfælde vurderes at være støtteberettigede«.
3.
Artikel 160, stk. 3, affattes således:
»3. Ud over bestemmelserne i artikel 42 gælder det, at forfinansieringen udgør 30 % af Den Europæiske Unions bidrag for de seneste tre år af det pågældende program, og at forfinansieringen udbetales, når betingelserne i artikel 42, stk. 1, er opfyldt. Om nødvendigt kan forfinansieringen under hensyntagen til de disponible budgetbevillinger udbetales i to trancher.«
4.
Artikel 160, stk. 4, udgår.
5.
Artikel 188, stk. 1, affattes således:
»1. I forbindelse med denne komponent kan forfinansieringen beløbe sig til 30 % af Den Europæiske Unions bidrag til de seneste tre år af det pågældende program. Hvis de nødvendige budgetbevillinger er til rådighed, kan forfinansieringen udbetales i to eller flere trancher.«
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 9. december 2011.

Labels: 4
15
19